Document ID: 31999D0402

ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Μαΐου 1999
για την τροποποίηση της απόφασης 94/448/ΕΚ για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής Νέας Ζηλανδίας
[κοινοποιηθείσα υπό τον αριθμό Ε(1999) 1404]
(Κείμενο που παρουσιάζει ενδιαφέρον για τον ΕΟΧ)
(1999/402/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, για τον καθορισμό υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 11,
Εκτιμώντας:
(1) ότι, δυνάμει του άρθρου 1 της απόφασης 94/448/ΕΚ της Επιτροπής, της 20ής Ιουνίου 1994, για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής Νέας Ζηλανδίας, όπως τροποποιήθηκε τελευταία από την απόφαση της Επιτροπής 96/254/ΕΚ(3), το Ministry of Agriculture and Fisheries (MAF) (Υπουργείο Γεωργίας και Αλιείας), θα είναι η αρμόδια αρχή στη Νέα Ζηλανδία για τον έλεγχο και την πιστοποίηση της συμφωνίας των προϊόντων αλιείας και υδατοκαλλιέργειας προς τις απαιτήσεις της οδηγίας 91/493/ΕΟΚ·
(2) ότι, μετά τον ανασχηματισμό της κυβέρνησης της Νέας Ζηλανδίας, η αρμόδια αρχή για τα υγειονομικά πιστοποιητικά όσον αφορά τα προϊόντα αλείας (MAF) δεν είναι πλέον το Ministry of Agriculture and Fisheries (Υπουργείο Γεωργίας και Αλιείας), αλλά το Ministry of Agriculture and Forestry (Υπουργείο Γεωργίας και Δασοκομίας)· ότι η νέα αυτή αρχή είναι σε θέση να ελέγχει αποτελεσματικά την εφαρμογή των ισχυόντων· ότι προς το σκοπό αυτό είναι αναγκαίο να τροποποιηθεί η ονομασία της αρμόδιας αρχής που περιέχεται στην απόφαση 94/448/ΕΚ·
(3) ότι σκόπιμο είναι να εναρμονιστεί το κείμενο της απόφασης 94/448/ΕΚ με το κείμενο των πλέον πρόσφατων αποφάσεων της Επιτροπής για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής ορισμένων τρίτων χωρών·
(4) ότι τα μέτρα που προβλέπονται στον παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 94/448/ΕΚ τροποποιείται ως εξής:
1. Το άρθρο 1 αντικαθίσταται από το ακόλουθο κείμενο: "Άρθρο 1
Το Ministry of Agriculture and Forestry (MAF) (Υπουργείο Γεωργίας και Δασοκομίας) είναι η αρμόδια αρχή της Νέας Ζηλανδίας, η οποία επαληθεύει και πιστοποιεί ότι τα προϊόντα αλιείας και υδατοκαλλιέργειας ανταποκρίνονται στις απαιτήσεις της οδηγίας 91/493/ΕΟΚ."
2. Το άρθρο 2 αντικαθίσταται από το ακόλουθο κείμενο: "Άρθρο 2
Τα προϊόντα αλιείας και υδατοκαλλιέργειας καταγωγής Νέας Ζηλανδίας πρέπει να πληρούν τους ακόλουθους όρους:
1. κάθε αποστολή πρέπει να συνοδεύεται από αριθμημένο πρωτότυπο υγειονομικό πιστοποιητικό, δεόντως συμπληρωμένο, υπογραμμένο και με ημερομηνία, αποτελούμενο από ένα μόνο φύλλο, υπόδειγμα του οποίου εμφαίνεται στο παράρτημα Α·
2. τα προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικές αποθήκες ή νηολογημένα πλοία-ψυγεία που εμφαίνονται στον κατάλογο του παραρτήματος Β·
3. όλες οι συσκευασίες, εκτός από την περίπτωση των χύμα κατεψυγμένων αλιευτικών προϊόντων που προορίζονται για την παραγωγή κονσερβών, όλες οι συσκευασίες πρέπει να φέρουν με ανεξίτηλα γράμματα τους όρους 'ΝΕΑ ΖΗΛΑΝΔΙΑ' και τον αριθμό εγκρίσεως της εγκαταστάσεως προέλευσης, του πλοίου-εργοστασίου, της ψυκτικής αποθήκης ή του πλοίου-ψυγείου προέλευσης."
3. Το παράρτημα Α αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Μαΐου 1999.

Labels: 0
3
18
6